টমি ফ্র্যাংক্‌স
জেনারেল টমি রে ফ্র্যাংক্‌স (ইংরেজি ভাষায়: Tommy Ray Franks) (জন্ম: ১৭ই জুন, ১৯৪৫, উইনউড, ওকলাহোমা ) মার্কিন যুক্তরাষ্ট্রের সেনাবাহিনীর একজন অবসরপ্রাপ্ত জেনারেল। অবসরের পূর্বে তিনি যুক্তরাষ্ট্রের সেন্ট্রাল কমান্ডের কমান্ডারের দায়িত্ব পালন করেছেন। দেশের বাইরে যুক্তরাষ্ট্রের সকল প্রকার সামরিক তৎপরতা এবং অপারেশন নিয়ন্ত্রণ করা হয় এই সেন্ট্রাল কমান্ডের মাধ্যমে। ফ্র্যাংক্‌সের সময় মধ্যপ্রাচ্য সহ প্রায় ২৫টি দেশে চলতো এই তৎপরতা। জেনারেল অ্যান্থনি জিনির উত্তরসূরী হিসেবে ২০০০ সালের ৬ই জুলাই তিনি দায়িত্ব গ্রহণ করেন। অবসর নেন ২০০৩ সালের ৭ই জুলাই। ওয়ার্ল্ড ট্রেড সেন্টার এবং পেন্টাগনে সন্ত্রাসী হামলার প্রতিশোধ হিসেবে আফগানিস্তানে তালিবান সরকারের উপর যে মার্কিন হামলা হয়েছিল তার প্রধান নেতা ছিলেন তিনি। ২০০৩ সালের ইরাক আগ্রাসন এবং সাদ্দাম হুসাইন উচ্ছেদের অভিযানেও নেতৃত্ব দিয়েছেন ফ্র্যাংক্‌স।